**אי.סי.טי.אס** (באנגלית: **ICTS International N.V**) היא חברה ציבורית בשליטה ישראלית, הרשומה בהולנד ומניותיה נסחרות בנאסד"ק, העוסקת במתן שירותי ביטחון לענף התעופה.

היסטוריה
--------

חברת ICTS נוסדה בשנת 1982 ע״י דן יששכרוב ואיתן רילוב. פירוש ראשי תיבות של שמה הוא International Consultants on Targeted Security. בהמשך הצטרפו לחברה במעמד בעלים-שותפים גם איתן רוזן, ליאור צוקר ואירית הראל (אחותו של איש העסקים עזרא הראל). החברה, שרוב מנהליה ועובדיה היו פורשי גופי ביטחון, מודיעין ואכיפה, ובפרט פורשי שב"כ, סיפקה שירותי ייעוץ ביטחוני וייעוץ מודיעין עסקי בינלאומי. בין לקוחותיה היו חברות תעופה בינלאומיות, לפי דגם האבטחה של אל על, וכן חברות ואישים שכרו שירותיה לביצוע חקירות עסקיות חובקות עולם. עד תחילת שנות ה-90, דן יששכרוב כיהן כנשיא ומנכ״ל, איתן רילוב כיהן כסגן-נשיא וראש מחלקת חקירות ומודיעין, איתן רוזן ניהל את הסניף בלונדון וליאור צוקר היה אחראי על המבצעים. עסקי החברה זכו לתנופה בעקבות אסון לוקרבי בדצמבר 1988, שהביא לעלייה משמעותית בביקוש לשירותי האבטחה של החברה, בכלל זה שירותי תשאול ובידוק ביטחוני לנוסעים, אבטחת שדות תעופה ומטוסים, אבטחת אישים, ייעוץ נגד גנבות מטענים והברחת סמים ועוד. באותה תקופה החברה צמחה ל-22 חברות-בנות בעולם והעסיקה למעלה מעשרת אלפים עובדים. בתחילת שנות ה-90 נקלעה החברה לקשיים ובשנת 1992 עזרא הראל השתלט עליה לאחר שרכש את מלוא הבעלות בה תמורת 2.2 מיליון דולר.

החברה, בבעלות עזרא הראל, ביצעה הנפקה ראשונה לציבור של מניותיה בבורסת נאסד"ק ביוני 1996 וגייסה 14 מיליון דולר. היא חזרה לשוק ההנפקות ארבעה חודשים לאחר מכן וגייסה סכום דומה, בעקבות אסון טיסה 800 של TWA שהביא להתעניינות גוברת בעסקי החברה.

לאחר ההנפקה השקיעה החברה במספר חברות, בנובמבר 1996 רכשה ICTS כ-10% מחברת "ממן - מסופי מטען וניטול" ומכרה אותם ברווח של 5 מיליון דולר תוך חודש לחברת כנפיים אחזקות. באוקטובר 1997 רכשה את חברת ג'ון ברייס הדרכה תמורת 4 מיליון דולר, ובנובמבר 1999 היא נמכרה תמורת 20 מיליון דולר לחברת גילת תקשורת.

באוגוסט 2000 חתמה על הסכם למכירת חברת הבת האירופית שלה לחברת Fraport, חברת בת של נמל התעופה הבינלאומי של פרנקפורט. היקף העסקה עמד על כ-100 מיליון דולר במזומן והיא התבצעה בשני שלבים, תחילה נרכשה 45% מהבעלות, ובפברואר 2002 יתרת הבעלות.

בעקבות פיגועי 11 בספטמבר, כחלק מתהליך הפקת הלקחים מהאסון, חוקק בארצות הברית חוק חדש לאבטחת התעופה. עיקרי החוק קבעו שתבוצע הלאמה מלאה של תחום אבטחת התעופה, כאשר כל העובדים העוסקים באבטחת תעופה יוכשרו ויועסקו על ידי זרוע חדשה של הממשל שתוקם לצורך זה. כתוצאה מהחוק, בנובמבר 2002 הפסיקה החברה את רוב פעילותה בארצות הברית. לאחר מכירת הפעילות באירופה והפסקת הפעילות בארצות הברית החלה החברה להשקיע במיזמים טכנולוגיים וחברות הזנק. בין השאר השקיעה בחברת ויקון (VCON) שעסקה בפיתוח מוצרים להעברת תקשורת קול ווידאו על גבי רשתות IP.

בנובמבר 2003 נפטר בעל השליטה בחברה, עזרא הראל, בעת הפלגה בספרד. אחיו, בועז הראל, מונה ליושב ראש החברה במקומו. באוגוסט 2004 איש העסקים מנחם עצמון רכש את השליטה בחברה. בשנת 2005 החלה החברה שוב בפעילות של אספקת שירותי תשאול ובידוק ביטחוני של נוסעים לחברות תעופה באירופה, לאחר שפג הסכם אי-תחרות עם חברת Fraport. מאחר שהפעילות באירופה שנמכרה המשיכה לפעול תחת השם ICTS Europe, הקימה ICTS International חברת בת חדשה בשם I-SEC International Security, שהחלה להתחרות בפעילות שמכרה מספר שנים קודם. החברה החלה לפעול גם בתחום אבטחה למערכות הסעה ציבוריות.

בשנת 2011 הפכה זרוע הטכנולוגיה של החברה לחברה נפרדת בשם AU10TIX (מבוטא "אותנטיקס")

קישורים חיצוניים
----------------

ויקישיתוף מדיה וקבצים בנושא **ICTS** בוויקישיתוף
* אתר האינטרנט הרשמי של ICTS
* ICTS, ברשת החברתית LinkedIn
* מידע עסקי על חברת ICTS באתרים Yahoo! Finance • MarketWatch • CNN Money • Bloomberg Business (באנגלית)
* ICTS, בגוגל פיננסים

* ICTS, באתר Crunchbase (באנגלית)
* סוכנויות הידיעות, ICTS מנהלת מו"מ להשלמת המכירה של ICTS אירופה ל-Fraport, באתר TheMarker‏, 16 בנובמבר 2001
* בועז לוי, פרשת הדרכים של עזרא הראל וחברת ICTS, באתר TheMarker‏, 23 בנובמבר 2001

הערות שוליים
------------

1. ↑  שי שלו, ‏שבע מכות המחץ של עזרא הראל, באתר גלובס, 24 באוגוסט 2000
2. ↑  מירב ארלוזורוב ועמנואל תימור, ‏איי.סי.טי.אס מקבוצת עזרא הראל רכשה כ-%9 ממניות ממן מחוץ לבורסה, באתר גלובס, 5 בנובמבר 1996  
מירב ארלוזורוב, ‏כור מחזיקה כיום בשרשור בכ-12% ממניות ממן, באתר גלובס, 27 בנובמבר 1996
3. ↑  עמי גינזבורג, ‏ICTS עשויה לרכוש את השליטה בחברת התוכנה ג'ון ברייס, באתר גלובס, 19 באוקטובר 1997
4. ↑  אליאב אללוף, ‏עזרא הראל עשה זאת שוב: מכר את ג'ון ברייס הדרכה לגילת תקשורת ב-20 מיליון דולר, באתר גלובס, 21 בנובמבר 1999
5. ↑  אמיר אייזנברג, ICTS, מקבוצת עזרא הראל, מכניסה שותף לחברה הבת האירופית שלה לפי שווי של 180 מיליון דולר, באתר TheMarker‏, 22 באוגוסט 2000
6. ↑  נטע יעקבי, ICTS השלימה מכירת אחזקותיה ב-ICTS אירופה לחברת האבטחה פראפורט בתמורה ל-69 מיליון יורו, באתר TheMarker‏, 1 בפברואר 2002
7. ↑  סולומון: ICTS צפויה לאבד את כל הכנסותיה בעקבות חוק התעופה החדש בארה"ב, באתר גלובס, 22 בנובמבר 2001
8. ↑  גל אשד, איי.סי.טי.אס הודיעה כי חברה בת חתמה על חוזה לאבטחת שדות התעופה בארה"ב עד לנובמבר 2002, באתר TheMarker‏, 22 בפברואר 2002
9. ↑  גל אשד, אי.סי.טי.אס החלה בשלבי ניסוי של מערכת משולבת לזיהוי נתוני נוסעים בשדות תעופה, באתר TheMarker‏, 17 בינואר 2002
10. ↑  גיא ימין, ICTS תשקיע 3 מיליון דולר ב-VCON הישראלית במסגרת השקעה פרטית בתמורה לשיתוף פעולה אסטרטגי בין החברות, באתר TheMarker‏, 11 בינואר 2002
11. ↑  איש העסקים עזרא הראל נפטר מהתקף לב בעת הפלגה בספרד, באתר גלובס, 25 בנובמבר 2003
12. ↑  סוכנויות הידיעות, ICTS הודיעה על מינוי מנחם עצמון ליו"ר; בועז הראל הגיש התפטרותו, באתר TheMarker‏, 5 באוגוסט 2004
13. ↑  גורמים בשוק ההון מעריכים כי ICTS מועמדת לרכישה ב-35–45 מיליון דולר: האם מנטה עצמון בדרך לאקזיט?, באתר גלובס, 8 ביוני 2009
14. ↑  עסקאות חשובות ל-ICTS במזרח אירופה: תאבטח את מערך ההיסעים הציבוריים של שתי ערים, באתר גלובס, 6 בספטמבר 2005